Diari Oficial de la Generalitat Valenciana


Sumari del DOGV 8451, del 26-12-2018 (2018/11693)

RESOLUCIÓ de 12 de desembre de 2018, del conseller d'Economia Sostenible, Sectors Productius, Comerç i Treball, per la qual s'aproven els criteris avaluables i els mínims exigibles per a considerar un projecte d'interés per a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8451

Data del DOGV
:   26-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11934


Data del document
:   12-12-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * inversió
    * economia industrial
    * legislació
    * cooperació administrativa
    * administració local

RESOLUCIÓ de 12 de desembre de 2018, del conseller d'Economia Sostenible, Sectors Productius, Comerç i Treball, per la qual s'aproven els criteris avaluables i els mínims exigibles per a considerar un projecte d'interés per a la Comunitat Valenciana. [2018/11109]  
Fets  
  
La Llei 19/2018, de 13 de juliol, de la Generalitat, d'acceleració de la inversió a projectes prioritaris (LAIP), publicada en el Diari Oficial de la Generalitat Valenciana número 8339, de data 16 de juliol, contempla en l'article 5 que es crearà la Comissió Permanent d'Inversions, com a òrgan tècnic col·legiat de coordinació, proposta i assistència dels projectes d'inversió gestionats pel Punt d'Acceleració a la Inversió.  
  
El Decret 189/2018, de 19 d'octubre, del Consell, pel qual es crea la Comissió Permanent d'Inversions del Punt d'Acceleració de la Inversió, es va publicar en el Diari Oficial de la Generalitat Valenciana número 8425, de data 16 de novembre de 2018.  
La Comissió Permanent d'Inversions del Punt d'Acceleració de la Inversió es va constituir el 22 de novembre de 2018.  
La Comissió Permanent d'Inversions del Punt d'Acceleració de la Inversió, reunida el 28 de novembre de 2018, va acordar elevar la proposta de resolució amb els criteris avaluables, d'acord amb l'article 2.1 de la esmentada Llei 19/2018, i els mínims exigibles per a ser considerats com a projectes d'interés per a la Comunitat Valenciana.  
Analitzada la proposta i atenent l'exposat, resolc:  
  
Primer  
Aprovar els criteris avaluables i els mínims exigibles per a considerar un projecte d'interés per a la Comunitat Valenciana, que s'acompanyen a aquesta resolució.  
  
Segon  
Ordenar la seua publicació en el Diari Oficial de la Generalitat Valenciana.  
  
València, 12 de desembre de 2018.- El conseller d'Economia Sostenible, Sectors Productius, Comerç i Treball: Rafael Climent González.  
  
  
  
Criteris avaluables mínims per a considerar   
un projecte d'interés per a la Comunitat Valenciana  
  
Els projectes objecte de valoració seran aquells que es dirigisquen a recuperar i desenvolupar sosteniblement els sectors productius i de serveis en la Comunitat Valenciana.  
Amb caràcter general perquè un projecte siga considerat com a prioritari haurà de ser sostenible econòmica, social i mediambientalment i complir amb un dels requisits següents:  
a) Generar deu o més llocs de treball amb contracte indefinit a jornada completa.  
b) Realitzar una inversió en actius fixos, excloent els immobiliaris, per import igual o superior a 600.000 ?.  
Aquests requisits es reduiran a la meitat en cas que els projectes es desenvolupen en els municipis de la Comunitat Valenciana amb major risc de despoblació.  
A més d'aquest requisit general, es procedirà a avaluar el valor afegit de els projectes a la Comunitat Valenciana d'acord amb els criteris objectius que a continuació s'estableixen en el marc del regulat en la citada llei.  
Els criteris de valoració i la seua ponderació seran els següents:  
  
  
  
  
Ítem Puntuació màxima  
A. Desenvolupament tecnològic i innovació 100 punts  
B. Desenvolupament i vertebració territorial 50 punts  
C. Recuperació i foment de sectors tradicionals 50 punts  
D. Generació d'ocupació 100 punts  
E. Promoció de la inclusió social 50 punts  
F. Igualtat i conciliació 50 punts  
G. Protecció mediambiental 50 punts  
H. Pràctiques o polítiques de responsabilitat social i altres criteris ODS Nacions Unides 50 punts  
  
  
  
La puntuació mínima per a ser considerat projecte prioritari d'inversió és de 120 punts.  
Serà obligatori puntuar en els apartats E, F, G i H. Per a les empreses que estiguen obligades legalment a tindre un pla d'igualtat s'exceptua l'obligatorietat de puntuar en l'apartat F.  
A. Desenvolupament tecnològic i innovació (màxim 100 punts)  
A.1 Grau de maduresa de la tecnologia (Technology Readiness Levels) que s'incorpora o utilitza:  
- projectes que utilitzen tecnologies madures o disponibles (TRL8-TRL9): 30 punts  
- projectes que utilitzen tecnologies incipients o d'avantguarda (TRL 4-TRL7): 40 punts  
- projectes que desenvolupen una nova tecnologia des de la seua idea bàsica fins a la prova de concepte (TRL 5-QRT 2): 50 punts  
A.2 Tecnologia que es desenvolupa com a conseqüència de la seua implantació en el territori de la Comunitat Valenciana.  
- el projecte es centra en el desenvolupament d'una tecnologia genèrica, que es pot concretar després en múltiples projectes per al desenvolupament d'un producte o servei nou o millorat: 50 punts  
- el projecte es centra en el desenvolupament d'un producte o servei nou o millorat basat en una tecnologia el grau de maduresa de la qual es troba en algun dels 9 nivells: 30 punts   
B. Desenvolupament i vertebració territorial (màxim 50 punts)  
- Si els projectes es desenvolupen en municipis de la Comunitat Valenciana amb risc molt alt o alt de despoblació: 50 punts  
- Si els projectes es desenvolupen en municipis de la Comunitat Valenciana amb risc de despoblació: 40 punts  
(S'adjunta annex amb la catalogació dels municipis)  
C. Recuperació i foment de sectors tradicionals (màxim 50 punts)  
  
Si el projecte es dirigeix a sectors com el calçat, ceràmic, metall-mecànic, tèxtil, joguet, marbre, fusta-moble-il·luminació, químic, automoció i plàstic, envasos i embalatges, arts gràfiques, agroalimentari o serveis auxiliars associats al desenvolupament o impuls d'aquests sectors (serveis logístics o energètics): 50 punts.  
D. Generació d'ocupació (màxim 100 punts)  
Es valorarà el nombre de persones treballadores amb contractes indefinits a jornada completa. En cada tram, es podrà computar fins a un 25 % dels contractes la jornada dels quals no siga completa, establint el seu valor equivalent de Dedicació Plena (EDP).  
- d'11 a 25 persones: 40 punts  
- de 26 a 50 persones: 60 punts  
- de 51 a 99 persones: 80 punts  
- de 100 persones o més: 100 punts  
E. Promoció de la inclusió social (màxim 50 punts)  
Es valorarà el compromís de l'empresa d'emprar en plantilla persones compreses en els col·lectius amb dificultats d'accés al mercat laboral, tals com:  
- persones amb un grau de discapacitat igual o superior al 33 %  
- joves desocupats de 16 i 30 anys  
- immigrants  
- dones  
- minories ètniques  
- dones víctimes de violència de gènere  
- persones desocupades majors de 45 anys  
- joves amb menys de 25 anys i més de 18 que hagen estat subjectes en la Comunitat València\*na, en els dos anys anteriors a la presentació de la sol·licitud, al sistema de protecció i al sistema judicial de reforma  
- persones en situació o risc d'exclusió social, així com les regulades en la normativa vigent en matèria d'inserció sociolaboral  
- persones desocupades de llarga durada.  
- Contractació fins a un 5 %: 20 punts  
- Contractació superior al 5 % i inferior al 10 %: 30 punts  
- Contractació igual o superior al 10 % i inferior al 20 %: 40 punts  
- Contractació igual o superior al 20 %: 50 punts  
En el cas de contractacions a persones amb diversitat funcional sol es valorarà quan es supere el mínim legal exigible.  
F. Igualtat i conciliació en l'àmbit laboral o coresponsabilitat (màxim 50 punts)  
Els projectes no hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, edat o orientació sexual, i hauran de facilitar, o almenys no impedir, l'accessibilitat per a les persones discapacitades.  
- Existeix implantat i s'acredita un pla d'igualtat d'oportunitats (cas d'empreses constituïdes que reinverteixen en la Comunitat Valenciana): 30 punts  
- Es compromet a implantar un pla d'igualtat d'oportunitats: 15 punts  
- Existeix implantat i s'acredita un pla de conciliació de la vida laboral i familiar (cas d'empreses constituïdes que reinverteixen en la Comunitat Valenciana): 20 punts  
- Es compromet a implantar un pla de conciliació de la vida laboral i familiar: 15 punts  
Aquest compromís sol es valorarà en cas que l'empresa no estiga obligada legalment a fer-ho.  
G. Protecció mediambiental (màxim 50 punts)  
- Si el projecte empresarial:  
1. Utilitzarà energies renovables, mesures que afavorisquen la reducció del consum energètic, consum net d'aigua o d'altres recursos naturals: 40 punts  
2. Utilitzarà materials d'origen renovable, reciclats, biodegradables o reutilitzarà o reciclarà aquests: 40 punts  
3. Implementarà un sistema per a la reducció dels residus, abocaments, emissions i contaminació: 40 punts  
- Si l'empresa disposa d'un pla de mobilitat sostenible per als seus treballadors: 20 punts  
- Si l'empresa disposa d'un sistema de transport eficient (etiqueta 0 i eco): 30 punts  
- Si la empresa implanta un sistema de gestió mediambiental: 50 punts  
H. Pràctiques o polítiques de responsabilitat social i altres criteris associats als objectius de desenvolupament sostenible aprovats per Nacions Unides (màxim 50 punts)  
- Els resultats del projecte promouen la salut, seguretat o una societat justa: 25 punts  
- Els resultats del projecte promouen la traçabilitat dels materials utilitzables: 25 punts  
- El projecte incorpora criteris ètics, socials i ambientals, com a polítiques o pràctiques de responsabilitat social al procés de presa de decisions d'inversió, de manera complementària als tradicionals criteris financers de liquiditat, rendibilitat i risc: 25 punts  
  
  
ANNEX I  
Municipis amb risc de despoblament  
  
Risc molt alt  
Zona/comarca Municipis integrants  
Alacant  
EL COMTAT Alcoleja; Balones; Benasau; Famorca; l'Orxa; Quatretondeta, Benillup, Tollos  
LA MARINA ALTA Vall d'Ebo, la  
LA MARINA BAIXA Confrides  
Castelló  
ELS PORTS Cinctorres, Herbés, Olacau del Rey, Portell de Morella, Vallibona, Villores  
L'ALT MAESTRAT Ares del Maestrat; Benassal, Culla; Torre d'en Besora, la  
EL BAIX MAESTRAT Canet lo Roig, Cervera del Maestre, Rossell, Xert, Castell de Cabres  
L'ALCALATÉN Atzeneta del Maestrat, Benafigos, Llucena, Xodos  
LA PLANA ALTA Vilanova d'Alcolea  
L'ALT PALÀNCIA Chóvar, Pina de Montalgrao, Teresa, Higueras, Pavías, Sacañet  
L'ALT MILLARS Argelita, Ayódar, Cortes de Arenoso, Puebla de Arenoso, Torralba del Pinar, Villamalur  
València  
EL RACÓ D'ADEMÚS Casas Bajas, Castielfabib, Vallanca  
ELS SERRANS Alcublas, Alpuente, Bugarra, Chelva, Titaguas  
EL CAMP DE TÚRIA Gátova,  
LA PLANA D'UTIEL-REQUENA Venta del Moro, Camporrobles  
LA CANAL DE NAVARRÉS Bicorp, Millares  
L'HORTA SUD Llocnou de la Corona  
LA VALL D'ALBAIDA Carrícola, Sempere  
  
  
Risc alt  
  
Zona/comarca Municipis integrants  
Alacant  
EL COMTAT Almudaina, Beniarrés, Benilloba, Benimassot, Facheca, Planes  
L'ALCOIÀ Benifallim, Penàguila  
LA MARINA ALTA Castell de Castells; Vall d'Alcalà,la, Vall de Gallinera  
LA MARINA BAIXA Beniardá, Sella  
Castelló  
ELS PORTS Forcall, Castellfort, Zorita del Maestrazgo  
L'ALT MAESTRAT Catí, Tírig  
L'ALCALATÉN Vistabella del Maestrat  
LA PLANA ALTA Serratella, la; Sierra Engarcerán; Torre d'en Doménec, la  
L'ALT PALÀNCIA Algimia de Almonacid, Almedíjar, Azuébar, Barracas, Caudiel, Gaibiel, Matet, Torás, El Toro, Vall de Almonacid  
L'ALT MILLARS Arañuel, Castillo de Villamalefa, Cirat, Ludiente, Toga, Villanueva de Viver, Zucaina  
València  
ELS SERRANS Aras de los Olmos; Calles; Chulilla; Gestalgar; Tuéjar; Yesa, La  
LA PLANA D'UTIEL-REQUENA Chera  
LA VALL DE COFRENTS-AIORA Cortes de Pallás, Jalance, Jarafuel, Teresa de Cofrentes, Zarra  
LARIBERA BAIXA Llaurí  
LA CANAL DE NAVARRÉS Quesa  
LA COSTERA Estubeny  
LA VALL D'ALBAIDA Pinet  
  
  
  
Zones amb risc  
  
Zona/comarca Municipis integrants  
Castelló  
ELS PORTS La Mata de Morella; Morella; Palanques; Todolella  
L'ALT MAESTRAT Albocàsser, Vilar de Canes, Vilafranca  
L'ALT MILLARS Espadilla, Fanzara, Fuente la Reina, Fuentes de Ayódar, Montán, Montanejos, Torrechiva, Vallat, Villahermosa del Río  
València  
EL RACÓ D'ADEMÚS Ademuz, Casas Altas, Puebla de San Miguel, Torrebaja  
ELS SERRANS Andilla, Benagéber, Domeño, Higueruelas, Losa del Obispo, Pedralba, Sot de Chera, Villar del Arzobispo  
LA VALL DE COFRENTS-AIORA Ayora, Cofrentes